Ebbe Kalnæs (CD), 2001-02-22:
Forslaget, vi her har til behandling, er en del, et hjørne af et voldsomt problem, et problem, hvor jeg adskillige gange har sagt, at vi faktisk er nået så langt ud i moradset, så vi bliver nødt til at lave noget, jeg har kaldt en national genopretningsplan.
Det er flovt ud over alle bredder, at et land, der bryster sig af at være fremmeligt på miljøområdet, ikke engang kan holde sit kloaknet og sine rensningssystemer i ordentlig stand.
Det er alvorligt forstået på den måde, at det her ikke har været passet hverken af tilsynsmyndighederne eller nogle andre.
Der er adskillige kommuner, der har et rædsomt kloaknet, ja, selv i hr. Bloch Jespersens eget amt har der været eksempler på sådan en Fiat 127, der kun har halv højde, fordi den armering, der var af asfalten, ikke var tyk nok.
Så det, der er det afgørende, er, at vi er nødt til at tage fat i det her meget bredt.
Jeg skal lige sige, at spørgsmålet om, hvorvidt man kan det her med kloakfonden osv., selvfølgelig er noget, vi må have kigget på mellem første- og andenbehandlingen.
250.000 t kemikalier hælder vi fra private husholdninger ud i et hullet kloaknet.
Og det er meget mere giftigt end noget af det, vi ville tillade til noget som helst andet.
3.500 t bruger man i landbrug og jordbrug f.eks. Vi bruger næsten tre gange så meget som landbrug og jordbrug - altså i mængde - bare til bilplejemidler.
Det ryger også ned i et hullet kloaknet, som vi ikke kan være bekendt.
Jeg har før nævnt for indenrigsministeren, at vi burde have en kloakrenoveringstilstandsrapport, som kommunerne havde pligt til at lave, så deres borgere var i stand til at se, om det blev passet.
Og så er det da rigtigt, at der er nogle, der næsten ikke giver noget i dag.
Jeg bor - det er der nogle der har hørt før - på en lille ø i det sydfynske med to kommuner indtil videre.
Et af de store problemer er, om de skal lægges sammen, og det er altså det her problem med kloakkerne.
For i den ene, som har meget åbent land, og som ikke har sparet op - i tide i hvert fald - siger prognosen: om kort tid 110 kr. pr. m3 i vandafledning og vand.
Det er mere, end det koster at varme husene op.
Hvad skal de stille op?
Vi har masser, der stadig væk ikke er kommet i gang for alvor med det åbne land.
Jo, de er lidt i gang, men det går meget langsomt.
Det danske kloaknet forfalder væsentlig hurtigere end den hastighed, vi renoverer med.
Det er rigtigt nok i gang
i København, men der trængte det sandt for dyden også til det
Det, der er det helt afgørende, er, at det er en miljøpolitisk katastrofe, der ligger i det her.
Det truer grundvandet langt mere end alle de andre røverhistorier, vi hører.
Det, der er det afgørende, er, at vi får gjort det her og får det sat på skinner på en sådan måde, at vi erkender, at vi er nødt til miljøpolitisk at omdirigere midler, at vi er nødt til at lægge en ny fokus og sørge for, at det her bliver ordnet i stedet for at skyde det til hjørnespark konstant og sige, at det skal ordnes ved det kommunale selvstyre, det skal der spares op til, og vi må jo se.
I 1999 havde vi en aftale i finansloven med finansministeren om, at vi skulle have gang i det her.
Der kom nogle prognoser og nogle opregninger af forskellig slags fra Kommunernes Landsforening, og så ville de ikke være ved dem alligevel, og der var meget galt i det hele taget, fordi det nok var for pinligt nogle steder.
Det, der er det afgørende, er, at det selvfølgelig er meget forskelligt fra kommune til kommune. Vi skal ikke sige, at det generelt er kommunerne.
Og der er altså nogle, der er på den nu, også nogle med store arealer og meget åbent land, som har nogle vanskeligheder.
Jeg synes, vi skal lade det her forslag indgå, og der kommer et om kort tid også, og så tror jeg altså, at vi samlet skal prøve at tage fat i det her og presse på, så hårdt vi kan, og ikke mindst få hele Folketinget til at presse regeringen til at tage det her alvorligt og omprioritere.
Jeg vil love, at der er adskillige miljøkroner, vi bruger i dette land, som kan være anvendt udmærket og ønskeligt, men hvor vi, hvis vi førte dem over i renovering af det her felt, fik ti gange så meget miljø for pengene.
Og der er ikke nogen vej udenom.
Vi må til det.
Det er for flovt.